Inger Støjberg, der er bosiddende i Hadsund, er netop blevet udnævnt til beskæftigelses- og ligestillingsminister

Udnævnelsen sker som et led i Lars Løkke Rasmussens nye regering. Med udnævnelsen træder Inger Støjberg endnu et skridt op ad den politiske rangstige. Inger Støjberg har siddet i Folketinget siden 2001, og har varetaget en lang række tillidsposter for Venstre. Inden udnævnelsen var hun politisk ordfører. Hendes politiske karriere rækker helt tilbage til 1994, hvor hun tog plads i det daværende Viborg Amtsråd. Inger Støjberg er opvokset i Hjerk på Salling. Inden hendes politiske karriere for alvor tog fart tog hun en etårig Højere Handelseksamen og en etårig journalistuddannelse fra Informations Akademiet i Viborg. Hun var redaktør for Viborgbladet i to år, og har desuden udgivet en bog om Sussi og Leo. I samme rokade blev Claus Hjort Frederiksen udnævnt til finansminister, mens Karen Ellemann får posten som indenrigs- og socialminister.